
    LABIRINTI

     

    Ne mora biti

noć; mrak i tišina

precijenjeni su pratitelji

onih s nepozvanim raspoloženjima, prozirnim

spoznajama čija vlakna

motaju oko tuđih lica

sve dok se ne pretvore

u debele košnice.

Može se dogoditi

i danju na ulici na tržnici

među dječjim glasovima

dok kupujem rajčice

smijem se

miješam mlijeko u kavi.

Ne mora biti, najčešće jest

noć

potroši snove

na druge, a mene

istjera iz kreveta pa hodam

kućom uhodanom

rutinom odem po čašu vode

(jer to ljudi rade, zar ne?)

palim svjetlo

i na trenutak

za stolom vidim pana

s kamenim rogovima

i mučnim molećivim pogledom

izgubio se i ruke su mu

tvrde i drvene, umjesto prstiju noge od stola

i gleda me i moli da…

I onda isperem tu sliku

i tama se smiluje

i zaboravim sve

što sam mislila da treba zapamtiti.

Ujutro za istim stolom

vrtim žlicu u šalici

zjenice prate vrtlog

svijet što je vani već otkucava

u svježem obećanju

prije odlaska

pritišćem si zglobove i članke

da čujem pucketanje.

  
    PRILAGODLJIVOST

     

    „Stavila si previše kaputa

na jednu vješalicu. Naravno da će puknuti“, rekla je

uz lukav smiješak, smrzava nas

stakleno sunce u uredu

s dvije fotelje, ljepljivim Kiki bombonima i nekim

moderniziranim Rorschachom.

Shvatila sam, i bila zahvalna što je više zanima

nesretna stolarija mog ega nego

bezimeni sedativi.

Ipak, riječi nisu tako tvrdi čavli

kako bi romantičari voljeli misliti i

ta jednokratna dostava informacije nije

učinila čudo – nemilosrdno ravne plohe

mog ormara smijale su se kroz tvorničke

godove, godinu za godinom.

Šalom sam prekrila rastuću rupu iza te jedne

vješalice

i samo ponekad noću

osluškivala čujem li to pucketanje iverja

i pitala se hoću li umrijeti

kad željezni tutanj pogodi neotpornu površinu

ili ću možda bez pokušaja pogađanja oblika mrlje

iza vješalice smisliti kako preživjeti kao

promućurna životinjica, smanjiti ulog

i nositi samo jedan kaput stalno

srasti s njime

zavoljeti rupe u ovratniku, veselo mu raditi zakrpe

i skrivati miševe u džepovima

i skrivati se od pogleda razočaranja, zgražanja

i podsmijeha.

  
    VODORIGA

     

    Uvijek su ovdje

kad mičem usnama i guram

riječi van kad razgovaram

s prijateljima (ili) strancima

kradu mi trenutke koje želim

upamtiti po njihovoj običnosti

njihovoj prozračnoj jednostavnosti.

    Niti danâ zapliću se

u svoj uredni kaos

i vrte oko vretena

moje srži koja

jamči olakšanje

samo ako je ulovim

osjećam se sigurno

samo u tom

hodu po žici

između prebrzih misli

i dvodimenzionalnih oklopa.

    Uvijek su ovdje

demonske oči

stisnute u pohlepan osmijeh

neprozirne oči malene vodorige

što se nadviruje iza mog uha

zgrčena u gladnu oduševljenju

hrani se

lažnim sjećanjima na sutra

i, između lakomih mljackanja,

šapatom mantra
Ovako mi je stvarnije.

  
    SITNA DUŠA

     

    Svakim je jutrom sve urednija.

Sitna duša.

Manja i kompaktnija.

Teško je nositi svijetom veliku dušu.

Ima osmijeh za svaku situaciju

spreman, jer nema iznenađenja.

Ima uzdah za svaki poraz

filmski, jer nema romantike.

Dezinficirala je osjećaje od svake zablude

zna što želi

i ništa je ne boli.

Vidi kroz svakoga

jer je nekad vidjela sve.

Dosađuje se dok gleda reklame

i pravi se da čeka film.

  
    PRVO

     

    Htjelo nam se ljeto

pa smo slagali margarite

i razmjenjivali

svoje slane rubove:

tvoja kosa su bili moji snovi su

nestajali iza tvog vrata su

kucala očekivanja su

bježala mojim obrazima

u zagrljaj. Grla su nam gorjela

jer su riječi predugo trajale

pa smo smijehom

i suhim tišinama

kompenzirali mikroskopske supernove

iza svojih pluća.

Oboje smo voljeli poeziju

a ulica je bila najduži

šimićevski stih

i razmotavala se pred nama

u neki drugi grad.

Na semaforu si zavukao ruku

pod moju majicu

tražio novu putanju

ugrađivao meke labirinte ispod mojih

kralježaka.

Kad smo opet krenuli

latice pepela zaplesale su

u zraku iza ramena sam

čula smijeh

kad sam se okrenula

Krist i Pilat i naši stari mi

raspršili su se u razgovoru

u zraku.

  
    TOLSTOJ

     

    Kazalište je bilo krivo

za prvu laž.

„Dobila sam ulaznice od prijateljice koja radi u garderobi…

Znaš, veze…“

    Moja majka ne zna

biti sretna. Strah

i pucnjevi

naučili su je da je jedino bitno biti

živ.

I nalazi zanos

u preživljavanju.

Luksuz je nezahvalnost.

Za luksuz je slijepa. Progleda samo

ako postoji opravdan razlog.

„Pa dobro, ako si ih već dobila… šteta da propadnu.“

U drugoj pauzi predstave

poslije rata i prije mira

pušile smo cigarete koje mi je, što se nje tiče, kupio dečko

razgovarale o knjigama koje je voljela.

Ne i o njezinoj mladosti.

Ne znam kad je ona naučila lagati.

    Kasnije je bilo lako.

Karte za izložbu koje sam dobila u nagradnoj igri

putovanje za koje mi je plaćen trošak jer sam napisala pjesmu

odjeća s akcije

i kuponi za skupe slatkiše.

    Naučila sam lagati

vještije

od glumaca na poklonjenim predstavama.

    Majka se sjetno smiješila.

Ne znam je li me pročitala

ali nije bila puno sretnija.

Možda je samo vjerovala

da njezina odrasla kći

napokon ima više sreće.

  
    TRUPLO U ORMARU

     

    U sobi nasuprot

istočnom prozoru

stari je ormar

s molitvenicima

i vunenim čarapama

kutijom kave

i starim zlatnicima

iz zemlje bez imena.

Imam truplo u ormaru

čvrstih kostiju

hladne kože

s ljubičastim mrljama

posloženo među policama

slomljena vrata

izbačenih zuba

smije se vješalicama.

Nije mi drag taj leš bez mirisa

što me gleda

kad biram odjeću

i glasno diše

kad se skrivam

među kaputima.

Mrzim kad se igra

mojim knjigama

i lutkama

i pikulama

i mrzim

što se ne boji.

Ono zna da tu pripada

zaštićeno drvenim plohama

nahranjeno satima.

Ponekad sjedim

pred njime

okrenuta leđima

otvorenih očiju

slušam

razgovor smrti

i svog praznog ormara.

  
    ZAGREBAČKI ŠUND

     

    Kako je došlo do ovoga?

Ah da, probudio se opet onaj nagon

koji zadirkuje i živcira

i koji sa svakim pravom misli

da ne smije biti ušutkan

– nagon da budem ona

ključna karika

posljednji i omiljeni

dio slagalice

koji Zagreb treba.

A sve ostalo…

vožnja na vrtuljku s plastičnim svjetlima –

bilo tko može iskopčati struju.

Ples na ulici i smijeh i razmjena stihova i citiranje stripova

i izlizane fotelje tik do pozornice.

Zanimljivo, neki novi glazbeni stil

ma ne, gitara mu je raštimana

ne budi naivna, kažeš ti,

govori tiho, da izgledaš arogantno

ili jako glasno, da zvučiš cinično.

Ali grad je ionako svijet

bez polova.

Želim znati da sam bila ovdje.

Izvadi iglu za tetoviranje

umoči je u limunov sok

okrenut ću ti leđa

maknuti kosu s vrata

nađi mjesta između dvije kapljice znoja

nije to strah, vjeruj mi

i upiši svoju priču

i pusti me da iskrvarim

do jutra.

  
    SEDMI MJESEC

     

    Razgovarajmo o ljubavi.

Zvučno prihvatljiva popularna psihologija će nas osloboditi

jednom kad je nađemo

ispod stolnjaka stola

za dvoje

u večeri

umjetno induciranog zanosa.

Možda ti ipak priznam

da se bojim kompromisa.

I da se ponekad rasipam:

čestice mog bića otkidaju se

i plešu u zraku. Djetinjasti sateliti.

Čujem ih kako zveckaju

o srebrne stijenke i stakla

tramvajskih vrata

o telefonsku slušalicu kad razgovaram.

Ne bojim se nestajanja. Nikad se ne raspadnem.

A nestajanje bi ionako bila

krajnja

gesta romantike.

Bojim se pretvaranja

u nešto što nisam posve ja

i nismo posve mi.

Ako pristanem biti

tvoj satelit

misliš li da možeš

obećati da gravitacija

neće boljeti?

  
    NETKO

     

    Imala je tirkizne šiške i glazba je

treštala iz njezinih ušiju

i iz ruku i iz probušenih obrva, a on

karirane hlače i snove

razlivene u tetovažama. I bili su stvarni

i drugačiji i tako hrabri.

Sve što ih je zanimalo

bio je ples i šok i svaki prijekor

bio je dočekivan i uhvaćen u pljesku prilijepljen

na ruksake i na pjege.

Tako sam im zavidjela

ušuškana u svojoj običnosti

prozirna pribijena uz tramvajske prozore

smješkala se na prizor

tako glasno zgrabljenih identiteta.

Da bar ja znam

svoje boje, da mogu njima zasjeniti

asfalt i odaslati ih

u tuđe bore

između očiju oko usana iza žaljenja.

Da bar sam se usudila

biti  nešto posebno odabrati

neki put, manje ili više prohodan

samo da je krajnji.

Izostaju otisci

iza i ispred mene.

Samo u sredini

smislena

najviše sam svoja kad nisam

nitko poseban.

  
    NA OKRETIŠTU

     

    Stojimo na stanici, čekamo

pet minuta do tramvaja

prsti mi se igraju cigaretom

i ostali puše

u nenadanoj pauzi.

Izgledamo kao mali grad

s dimnjacima od glavâ.

Svi osim njega – on

sjedi nad knjigom

čita i miče usnama

iskosa vidim poeziju.

Lice mu je poput zgužvanih novina

tek na trenutke

male crvene stanice probijaju

između redova olova.

Uzdiše podiže glavu spušta

oči su mu pune svjetova i svjetala

kao velegradska panorama promatrana

sa sigurne visine.

Tramvaj dolazi i svi nestajemo

u nezainteresiranoj utrobi.

Gubim ga iz vida

izblijedio je natrag

u svoju verziju svog života.

    Odlazi doma, kuha kavu, gleda crno-bijele fotografije, psuje, trlja krute ruke, pere lice, razmotava svoje listove, prisjeća se, zapisuje, sluša radio, razgovara sa susjedom, udovicom s kojom bi htio, možda, nije siguran (nije ni ona), dočekati onih zadnjih pet…

    Dok tijelo tramvaja

oprezno bježi iza zavoja

na praznoj stanici

vidim samo nas dvoje

kako povlačimo linije kroz maglu

i razmjenjujemo stihove

u mojoj verziji događaja.

  
    LET

     

    Prevrće rečenicu po jeziku, riječi

zgušnjavaju se u linije

aerosol iz aviona

između obrva upisuje vertikalne tragove

koji se neće stići zadržati dok čeka

u čekaonici punoj

poput one kad su joj rekli

da ima tumor. Tumara pogledom

prema ulazu avion je sletio on

stiže. Juri uspravno kroz gomilu

odijelo od tvida i tanka kravata, začešljana kosa i obrijano lice.

Pruža ruke i nudi proziran osmijeh

ona pušta rečenicu, takvu kakva jest,

na slobodu.

Nije bilo tako teško

prijeći put od A do beskraja. Crnilo

prekrije linije njegova osmijeha, protisne „Zašto?“

ona neobično osvijetljena osjetno

lakša, već leti krila je grebu

iza trulih pluća

govori brzo, raspršuje po zraku nejasne riječi o slobodi i kratkoći života.

Onda odlazi neodređeno bez smjera

traži svoju pistu.

On stoji, s kovčegom u ruci i

osjećajem utega na prsima.

Okreće se prema izlazu i stapa

s linijom ljudi, namršten

razmišlja kako svima

objasniti ovo.

  
    BOJIM SE KRAJA

     

    stiha, gdje izostaje utjeha točke

nespretna tišina

u loše osmišljenom scenariju sentimentalnog filma

gdje amateri prestrašeno

glume sve ono što su

skoro postali, ali izvukli smo se,

imamo još licâ

na raspolaganju, raspolovljena, bez kože

bez obraza, samo kosti i mekane jabučice i suha krv

bez ideja, stavljeni ondje

da odražavaju prašnjave čežnje

dok trepavice lutaju od

osobe do granice do linije do kraja

i škrtare sa srećom i praznovjerjima jer

nitko više ne treba uljepšavanja

ni kovanice na vjeđama, očito je

preskupo, lakše je odustajati i

presvući strah u ponos; nos me škaklja

kad ga lizneš i smiješ se, ni ne razmišljaš

o odlaznoj špici i anoreksičnom svjetlu na kraju

a mene peče

brujanje projektora, loše zamaskirano odbrojavanje

koje će se kasnije samo

patetično razvući u

neprepoznatljivu melodiju u ispražnjenom walkmanu

što će me neizbježno podsjetiti na djetinjstvo

ali neće ublažiti

gorak okus, prvi znak raspadanja

vraća se iz želuca u grlo

svaki put

kad zakolutam očima na ljude koji se križaju kod Petrove

kad izađemo iz kina

kad prozrem i prezrem riječi Malog Princa

i kad mi se na trenutak učini

da sam apsolutno slobodna

jer ništa ne podsjeća na kraj

kao apsolutna sloboda

  
    PLES

     

    Promatrali smo ples

ples tijela i boja

oslikanih lica i bučnog smijeha

topilo se tlo, buktio je zrak

gipke su figure skakale pred nama

znojile se pod teškim maskama totema.

Iza njih su na udaraljkama

tvrde sjene prosječnosti

i duhovi malenkosti

udarali strašni

strašni tempo.

I ja sam cupkala jednom nogom

smješkala se

otpuhivala dimove

večer je bila vječna

ti bi povremeno slegnuo ramenima.

Ne patimo mi za brendovima

sreća je izlizan proizvod.

Nema panike.

Gledali smo se zaljubljeno

odražavali se

slabovidni i pripiti

nesvjesni svoje nevidljivosti.

Promatrali smo ples.

Melodija je crpila akorde

iz naših pogleda.

  
    KNJIGE

     

    Budim se tužna.

Vidim ponekad kako sjedimo blizu

hladnog zida s glasnim grafitima

pijemo večer.

Njegovi prsti zavodljivo

suzdržano trepere iznad čašice

ramena cure koju je maloprije upoznao, a na

post-adolescentski ciničnom licu mu se vidi

da negdje u primozgu već sprema priču

o svom uspješnom pothvatu.

Ti mi tihim glasom govoriš o nekom starom događaju

koji te podsjeća na ovo mjesto

samo si sad puno sretnija

i zato je sad ovo ljepše mjesto.

Govorim ti da si glupa i sentimentalna

u sebi se živciram

zašto mi sve lijepo upropastiš?

Zašto svojataš ovaj stol, boce, grafite i buku

povezuješ ih štrikom za svoje uspomene?

Neće biti ništa vredniji ni proživljeniji

a moj će vid biti okaljan.

Glasovi naših prijatelja sudaraju se

razbuđuju me.

Drugi dominantni akord je smijeh.

Čudim se kako sam si ikad mogla željeti zlo.

Na povratku kući uhvatiš me

ispod ruke osjetim da drhtiš

od sreće ne hladnoće.

Drago ti je da se pravimo da razumijemo

da smo u determinističkom kaosu života uspjeli

povući imaginarni pravac

jer svaki pravac

obećava

još jednu točku.

    Navečer ostajem dugo budna naslonjena

obrazom uz hladan zid.

Trgam stranice i žvačem papir.

Želim da mi vrate odsanjani život.

  
    RAZGOVOR

     

    Danas si me opet pozvala

u neželjeni obilazak

hladne pustinje

kojoj je odavno oduzeta

atraktivna romantika Weltschmerza

a osmišljena manje egzotična titula bolesti.

Opet sam preplašena turistkinja tapkala

u pijesku da ugrijem korake preuzela

ulogu vodiča

i objasnila ti svijet

još jednom oslikala nezaboravne

figure u pijesku koje ćeš zaboraviti

do sljedećeg puta.

Ali vrijedilo je. Jer, u onom kratkom zaboravljivom

džepu vremena sakrile smo se

od mutne rutine

od svečanih pjesama o oblacima i melankoliji

od informacija, novina i reklama

od ljudi koji analiziraju jazz

i ljudi kojima je cinizam

najviša točka duha

i ugrijale se u pustinjskoj zori.

Vjerujem svakom tvom osjećaju

jer nemam izbora

jer je stvarniji od svega što sam ikad dotakla.

    Ne znam

zapravo

vjeruješ li ti

mojim pričama.

    Kasnije, kad sam ugrijala prste

trljala sam dugo ruke pod vodom.

Pijesak

ne želi van iz moje kože.

  
    PROZOR

     

    Prsti joj drhte dok slijedi

male tračnice oko svog trbuha

budućnost podrugljivo zviždi

kroz tunelić u grlu.

Da bar govorimo istim jezikom.

Ovako mogu samo slušati

uokvirena prozorom

ni ne vidi koliko se trudim

pokrpati nebo, grlim

veselo ispupčenje

skriva sunce.

Ovo je doba nevinosti.

Otac je volio Scorsesea

ali ovaj je film cijeli prespavao.

Neće nikad razumjeti. Ipak

„obećavam, pokušat ću opet.“

Vani me mnogoljudna tišina ušuškava

a predugi farovi kontaminiraju

svjetlo. U očevim očima

čudno je. Atavizam bijesa:

„Ne spominji mi tu glupaču.“

Čeznem za razgovorom

i čekam nepomična.

  
    JA UMOTANO U NEŠTO VEĆE

     

    Cijelu smo večer razgovarali.

Iscrpilo me to.

Riječi su nas promašivale nepromijenjene

i zabijale se u zidove

zalutali šrapneli. Bio si toliko veći

od mene kad si stao zaustavio si i vrijeme i disanje.

Svejedno sam gorjela

pratila kako ti oči titraju dok s novootkrivenom znatiželjom

proučavaš fotografije koje stoje

u tim okvirima već godinama.

I onda odjednom tvoje ruke –

znojna užad od udova

oko mene.

    Izašla sam zapaliti. Jer tebi smeta dim.

Sjedim na stubama

ispod titranja volframske niti

pritisnuta vrućim svjetlom promatram

kamenčić pokraj stuba

i čekam da prestane

imati ikakve veze

sa mnom.

Šutnja se kondenzira u kutovima očiju

tonem.

Za mnom klopoću komadići razuma su

limenke na autu mladenaca

u američkim filmovima o životu.

Volim hrvatski jezik

jer je dovoljan

samo jedan mali dio

riječi da znaš da sam

ja „ja“.

Skrivam se

u utrobi sufiksa

između dva oprečna glasa. Taman

prije M. Misli.

Prije misli.

  
    OTKUP

     

    Ovo je sada tvoje. Moram se pobrinuti za tebe.

Naši očevi su seronje

pa smo onda ti i ja brat i sestra. Oko žile na zapešću
kliznuo je zlatni lanac, debeo i težak.
Bratić me gledao 
velikim mutnim zjenicama
nije tražio reakciju.

Stari mi je to dao, valjda da mu bude lakše.

    Nisam ga kanila prodati

probavala sam ga nekoliko puta

uvečer sama puštala da mi teško, navodno afričko zlato

vuče vrat prema dolje niže teže duboko

u korijenje u nepoželjnu obiteljsku

povijest. Povlačilo me duboko bih uzdahnula da se stvori

veći razmak

između srca i trgovine

tješilo me samo

novostečeno pobratimstvo.

    Ali i ono je kratko trajalo

ubrzo sam opet bila jedinica

a zlato zakopano u srž kuće moju srž našu srž.

Ipak, nisam ostala dužna

histeriji zlatne groznice.

S prvim procvalim neonskim natpisima i ja sam

izvadila svoju jezgru i tražila

najbolju ponudu.

Ne patim za značenjima i predmetima i njihovim međusobnim vezama

a bratić ionako nikad nije odustao

od svog seronje – tražio ga je

opušten kao pijani smiješak

tapkao bijelim lajnama

kao glupa golonoga djeca na snijegu

sve dok nije prestao. I prestao.

    Dok sam čekala svoj red i cijenu

„stručnjak“ u „uredu“ gladno je pregledavao

svoje instrumente, odabrao

pravi i rastrgao

nečiji vjenčani prsten

da me podsjeti

da malo koji beskraj

nema svoju cijenu.

Mekani je krug lako popustio

tiho se razlio

kao prevelike zjenice mog bratića

    Ajde, da vidimo. Opa, teška stvar.
Vaga je malo pokleknula.
Kemijska analiza nije.

Ne. Nije ovo zlato. Zapravo… nije ni pozlaćeno.

Ništa.
Ništa.

    Na putu kući

lanac je počivao sklupčan

u mom džepu.

Neraširen neomotan bezopasan i bezvrijedan

i puno lakši.

Trebali smo znati

da je savjest skuplja.

    Na putu kući

krv mi je grijalo tramvajsko sunce

zrakama smješkala sam se, čudno zahvalna

što bezazleno komuniciraju

sa žutim pjegama oko mojih zjenica

  
    RAVNOTEŽA

     

    Napila je sve svoje likove

da bi postali

savitljiviji od papira, da može raditi s njima što hoće.

Pobunili su se, savladali je kao Liliputanci i odveli

priču u predivan

neprofitabilan svijet.

Čula sam vriskove

iza zatvorenih vrata, ali iskreno

nije me bilo briga. Previše volim interpunkciju

i taman sam dodavala završne točke na razdjeljku

svojih šiški, na rubu haljine i na ispoliranim potpeticama.

Vratila sam se kući

tek kad je sunce spalo

na zarez na plohi, a nebo na zbunjena trotočja.

Napunila sam hladnjak

rasporedila tračnice u vazi i tek onda

razmotrila vrata. Kvaka

je u tome što ne želim znati jesu li je ubili.

Može imati i rupu od metka

u čelu

ja samo želim da mi ostave moje točke.

  
    SUMNJA

     

    „Mi ne vjerujemo da je on Bog“

Pogledala sam Majeda kroz kišu zvona

iza nas. On je pogledao

katedralu pa opet mene

„Bio je čovjek, ali velik čovjek.

Posumnjao je u Oca kojeg je volio“

Razmjenjivali smo svoje činjenice

ispod mlakog španjolskog neba

svoje dijelove mutnih istočnih identiteta.

Ovako izmješteni mogli smo

pretvarati se da Gaza ne gori i da nitko nigdje ne vrišti

i nitko nije čuo pa ni mogao

zamjeriti što ne znam zašto bog ne bi

sumnjao. S uma

    silazim

s aviona, a sve leti

u zrak u zaborav. Sa sramom

otkrivam da imam male ruke

skrivam ih u džepove, u torbe, ispod tipki, iza glave.

Ne želim da itko zna

koliko su slabe i koliko im trebaju

rečenice koje se ne mogu raznijeti

u suze i upitnike. Zamišljam

da nas ima još dok stojim u redu

u sivoj prostoriji s crvenim pločicama

pred šalterom, pred obećanjem i ne vidim

ničije ruke. Zamišljam

da ih ima drukčijih

da pijesak može biti zaleđen

i da Majed svaki dan

reže svoj dlan i gura ruku

u zemlju. Spuštam zamagljen pogled

na ostakljene ruže u tlu.

Da bar imam ljepše

stihove, ali sljedeća sam na redu

prsti me bole kosti rastu i žele

više.

  
    NA PROMOCIJI

     

    Večer u obliku kartona

izrezanog kao gradska panorama

obavila nas je svojim

nagrizenim krajevima i spojila

u večeri riječî

egzotičnoga jezika (ja sam centar, znam

dok naginjem plastičnu čašu s besplatnim vinom, i tako znam

što je egzotično)

i duhovnih lutalica.

Knjižnica je puna

a prevoditeljica vještim potezima

razmotava čarolije Istanbula i uljuljkava me

u sigurnim sličicama

grada koji nisam vidjela

a čije mitove poznajem, pripravljene

na ponešto ublažen, ali ipak začinjen način

za zahtjevnu europsku publiku.

Svrbi me ovaj miks – nešto ne štima.

Osvrćem se pogledom lutam

između urednih polica

polu-kronološki možda abecedno i nipošto logično

raspoređenih polupunih studenata i pospanih intelektualaca

i sve je očekivano

i kako valjda treba biti

dok ne zapnem između dva brežuljka dvaju sakoa

i ugledam njega

s masnom kosom, predugim hlačama i

rukama nesigurno stisnutim, kasnije shvatim

da skriva prljave nokte

i nju

u besmisleno finoj suknji

koju povlači svakih pola minute

preko rupe u najlonki na potkoljenici

i zapisuje književnikove odgovore na staroj omotnici

prepunoj črčkarija i beskorisnih citata.

Pa neće te oni nahraniti, zar ne? upitaju moje

obrve skupljene u naporu shvaćanja

ovih aberacija.

Knjižnični beskućnici

ne prodaju Ulične svjetiljke

ne traže boce

nego sjede na promociji

knjige koju vjerojatno neće kupiti

a možda ni pročitati

i slušaju

nahranjeni i promijenjeni, zagrijani.

Pa što i da su došli samo zbog vina?

(nije li i pola nas?)

barem se hrane

i od riječi

tko zna kome će kasnije prepričati

što su naučili

i kako će im izgledati

svijet izvan vrata knjižnice

jer znam, i mene često zbuni

kad mu se vratim

nakon što odlutam na ovakvim događajima…

Vraćam se na čašu i na književnika

ne razumijem ni njega ni prevoditeljicu

moj mi centar

više nije tako poznat.

Večer se naglo širi u

ruke u obliku prijateljskog smijeha

izvlače me van na hladnoću

i gubim iz vida

svoje nove objekte učenja

svoje nepravilnosti u sustavu koji nas je trebao zaštititi

svoje rupe u najlonkama

svoje rupe u tkanini očekivanja od večeri.

Nečija me ruka

protrese i povuče dalje

u tamu u novu ulicu isprekidanu

histeričnim svjetlima i otuđenom bukom

ne osvrćem se

jer mi je već prevelik izazov

samo stavljati nogu ispred noge

i stiskati šaku oko prijateljske ruke

otkrivam

oštre mitove ovoga grada

nisam još pročitala.

  
    JEKA

     

    Stavljam tvoju cipelu

na uho i slušam šum zamišljenih

dana

poput ovog ima puno.

Gotovo svaki dan je dan

poput ovog.

Naranča pucketa na radijatoru

gubim lice u obruču tvog pupka

sputavam se kabelima i tuđim stihovima.

Previše je toplo jutro je bez boje

ali previše se bojim

utopiti u magli. Pročitat će me i zaboraviti.

Ovako zatvoren mogu sve što mogu

zamisliti. Ja sam bog svoje sobe i tvojih savršenih nogu

i smijem se kao najsretnija budala

dok me prestižu transkripti naših monologa, razgovora, seksa, i tišinā, i tišinā.

Jednom ću im morati dati

da me rastrgaju, stave moju kralježnicu pod vlakove

i zauvijek otvore oči na vrijeme

skupljeno u šupljim ključanicama

i zabranjenim sobama.

Stavljaš narančasti ruž pred praznim zrcalom

a dan poput ovog tjera me

u kut slike, na rubu sam

sa šakom u želucu pred anakroničnim prizorima

svoje izdajničke kupaonice.

Jantar ti se skuplja oko usana

radim kalendare od cigareta

obrve su mi teške.

Bezumno ostavljam

mjesta pored svojih cipela

i gutam agrume.

Nema odgovora.

Stakla nemaju lica.

Čiča u dućanu nema oči.

Nema te.

  
    IDENTITET GRADA

     

    Razdvajam se u kretnji

tramvajske žice

režu me napola.

Stihovi ne mogu preživjeti u ovome gradu.

A kad pokušaju pobjeći, zapnu

za kvrgave ruke krošnji u uzaludnim parkovima

ili ih ubiju skalpeli svih tih silnih antena.

Onda spuznu na ulice

štucaju među prolaznicima

goli luđaci

gaze ih, a smrt im je

stisak staklenih kostiju.

Jutros sam spasila jedan.

Nisam znala što s njime

pa sam ga dala onoj slijepoj prosjakinji na trgu.

Namrštila se, ali nije mi promašila lice

kad mi je ponudila svoj

mutni pogled

suhe sućuti.

  
    AUTOPILOT

    
       
    

    „Volim tvoju poeziju. Ne mogu to objasniti,

ali inspirira me“
Ima sasvim dovoljno
staklenki 
stoje zaobljeno stroge
na beskrajnim policama što 
okružuju sobu 
omataju krevet i 
nadvisuju se iznad uzglavlja.
Svako jutro bira pravu
i ulijeva u nju dozu 
koju je taj dan spreman podijeliti.
Zadivljujuće precizan i nezavidno usamljen
ta sitna duša 
nije nijednom promašila. 
Dolazi kući 
s tek nekoliko kapi
taman da kaže laku noć
i onda usne nove doze.

Idiote. Pjesme

koje sam ti tada dala bile su

najgore, najzagušenije, najsebičnije i najbezličnije. Poražavajuće je

za tebe, ne za mene

da su ti one najbolje.
Zna da će jednog dana isteći
zaliha staklenki
vrijeme
on iz svojih okvira.
Nebitno.
Pouzdaje se u prozirnu oštrinu
svoga uma i vjeruje
da će znati prepoznati 
trenutak
kada može prestati trebati
staklenke. 
Ne bi nikad
ni pomislio da će ga zaobići
kao nezainteresirana publika
skromno tupo krotko, u tišini.

Kad te prestanem slušati

zaboravit ćeš

kamo si htio ići.

Kad te prestanem gledati

pretvorit ćeš se u stakleni prah.

  
    MUZEJ

     

    Sad kad smo se nakitili

lovorikama civiliziranosti

imamo dopuštenje

kritizirati i kategorizirati

istrenirati i suzbiti

bakrenog bika i lešinarovu kćer

u kontrolirano stanište

oholih zidova.

Slijepa pjega

na koju se penjemo u potrazi

za užitkom u zgražanju.

Kao da su se frustrirani svećenici

u svom malom neotkrivenom

svijetu svom malom neobrazovanom umu

išta manje zgražali

pred prekrasnim vješticama.

    Izbjegavala sam Arheološki

dok god je trajala parada morala.

Najstrašniji bili bi

premalo iznenađenje

i golicavo kalkuliranje –

što bih ja bila:

mučenica mučitelj ili

nasmijani kreten.

    I mutna misao da

21. stoljeće kuca oduvijek pravilno u

otvaranju i sklapanju

listova „kruške“ u vagini svemira

dok na nas

neprimjetno padaju

crne klaunovske suze.

  
    MJESTO BLIZU CENTRA GDJE PUŠTAJU DOBRU GLAZBU

     

    Ova večer neće nikad moći stati

u pjesmu o pričama

što su se rascvjetale

slabim izgledima usprkos

u buket neizgovorenih galaksija

i plutale tempom

svemirske vječnosti

između pljesnivih naslonjača

pognula se i otkrila

sve svoje tajne neznancu

on je dotad nezainteresirano

ispijao svoju sjetu

i prisjećao se one kojoj je uvijek

micao kosu s čela

možda je to bilo prije sat vremena

možda prije dvadeset godina

možda nikad. Na drugom kraju

čestice smijeha alkohola i riječi

stvarale su svoju civilizaciju

koja će suvereno opstati

sigurno hoće, jer uvijek se

barem netko okrene, siguran

da je nešto ostavio

potom slegne ramenima pred nevidljivim plaštem

prebačenim preko komadićâ duše

što mu se više neće vratiti.

Ispred vrata sjene su se svađale

natjecale s melankoličnom glazbom 80-ih

koja je u vrtložnim slalomima klizila

oko nogu stolova i ljudi i penjala se

uza stijenke staklene kugle

što nas sve drži

u mom džepu

čini mutnu radosnu

nepravilnost.

    Kasnije sam uplivala

u novu sebe, izgubila se

iza poznatih zgrada

i utiskivala u tlo

jutrom oprane ulice.

Na putu me zaustavio

nasmijani samotnjak i pozvao da vidim

što prodaje u prtljažniku svog auta.

Pokazao mi je zaustavljene sate, mišolovke, knjigu s nevidljivim slovima, mir u svijetu, otrgnute džepove, miris pokošene trave, sretnu poeziju, tuđe staklene kuglice, čežnju,

molitve i spokoj.

    Prihvatio je osmijeh

kao najvredniju valutu

i dao mi džepno izdanje

melodije

što zaljubljeno odzvanja

kad god vrijeme malo ubrza

i kad god malo nestanem

  
    KASNIJE

     

    Ulazimo u navikom izlizan kafić

konobarica nezainteresirano otpuhuje pozdrav

i stišava glazbu.

Izranjaju komadići razgovora mi se zapliću

oko zglobova

„…zgodan je, ali niš u glavi“

„Kamo ideš večeras?“

„…brojni modusi postojanja književnosti u postmodernizmu…“

Toplo je.

Strop je masno nebo

a uspomene izbijaju kroz sedefasti lak

na našim licima.

Razgovaramo, vjerujem da raspirujemo

uspavanu srodnost.

Nekim novim glasovima

i nečijim tuđim frazama

puniš minute između nas.

Naručuješ dupli viski

i umačeš u njega W s holivudskog brda.

Smrzavam se sa šalicom vrućeg čaja

u rukama i usidrujem pogled u tapetama iza tebe.

Ne prepoznajem te.

Feniksi u nama zijevaju.

Gnječi me muk

tvojih slijepih rečenica

sve dok ne postanem novi lik

na Hopperovom posteru iza sebe.

Ti odeš na wc

a ja otkrivam bliskost

u tvom izostanku.

Konobarica mi zavjerenički namiguje

i stavlja svijeću na stol, „za ugođaj“.

Za napojnicu joj uzvraćam

lažnim osmijehom prihvaćam igru.

Nesporazum je očito novi jezik.

Vraćaš se i nastavljaš

a ja gutam vatru.

Mala žrtva

za dug koji forma otplaćuje sadržaju.

  
    PREPORUKA

     

    Jedva se vidimo

kroza zadimljen pogled

probijaju tvoje nazubljene primjedbe.

Ma ne ne u redu je

nisam ti se nasmijala

jer si u krivu uvijek si u pravu

sa svojim frigidnim pričama o ljepoti

ionako volim samo tvoje usne i to

kakve smo bile prije i to

kako uspiješ postići da osjećam

kao da pišeš rečenice po zraku. Zapravo

sjedim sama na kavi i čitam

potpuno nepredvidljivu knjigu.

Nastavi.

Nasmijala sam se

jer ćeš se ti potruditi smijeh zaboraviti

klasificirati ga u jednu od ladica

s mojim manama (možda ograničenost?)

i pustiti da me omataju dalje

prsti oko vrata

tvoje priče. Ispričaj me

moram napudrati nos

izribati ruke od kritika

i umiti lice od teorija

i pamtljivih poruka u pogledu u zrcalu

shvaćam

da sam samo zamjena

za nevidljivu publiku

poluprozirni sugovornik u kojem

bušiš rupe i oblikuješ

prostor oko sebe. Oko nas

tvrda lica, nitko ne vidi

šupljinu u mojim prsima.

Dobro pusti me malo na miru

da njegujem

izudarano tijelo knjige

koju moram pročitati već mjesecima

jer je tako nova

i drugačija

i tako lijepa.

Pusti nas obje

na miru

želim komunicirati.

Opet sa smiješkom

njuškam stranice

preskačem predgovor

spremam figu u džep

možda ipak oživim

  
    STRANGE FRUIT

     

    Još je u djetinjstvu otkrila

čudnu moć.

Zaspala bi i otputovala

u tuđe umove. Izmjestila se

u tuđim snovima

stajala nevidljiva

promatrala

bez uloge i utjecaja

krala ideje i slike.

Nije ostavljala svoje tragove

u tim iščašenim noćima

samo skupljala

tuđe i slagala ih u riječi.

To joj je bila njezina najdraža osobina.

    Sinoć je bio na slušaonici.

Privatna zabava samo za odabrane

u sobičku najneobičnije osobe

koju je upoznao na faksu.

Imala je smijeh koji šušti

i birala savršene riječi za sve.

Govorila mu je o svojim šetnjama snovima.

Zagušljivi scat isisao je zrak iz sobe.

Netko je proslijedio čarobni štapić

pun tajni o svemiru

a on se sanjivo smijao na rubu

razgovora o razlikama i moći.

Netko mu je šapnuo stihove na engleskom.

Netko se histerično smijao.

Netko je pekao palačinke.

Netko se seksao u wc-u.

Nitko i ništa

nije izgledalo kao mjesto iz kojeg je došao

zagušljivo na neki drugi način dosadno

čisto i slatko.

    Kad je otišao

sanjao je budan trčao osvrtao se

za žutim kvadratom usred beskrajnog nebodera

i smijao u noć obećanja.

Da nije sanjao

možda mu nitko ne bi ništa ukrao.

Ovako je metalni cvilež kočnica

otrijeznio noć kosti i

zubi zabubnjali

kao nevješta improvizacija.

Zgusnute sjene

kratko su vijećale.

Asfalt je odbio suradnju, čak i pred

molećivo skupljenim prstima krvi.

    Mogla se zakleti da je ušla

i u taj san san odjeka

strašnog spokoja i zaostalog smijeha.

Nije ništa mogla ukrasti.

Nakon toga je bježala

od tuđih snova.

Čudni plod

grada i noći

stvorio je dovoljno

vlastitih snova

smrznuo je u mraku i zabranio kretnju.

Nakon nekog vremena

više ništa nije sanjala.

A gradski duhovi

više nisu bili

ni upola tako bezazleni.

  
    STVARI

    
       
    

    „To je ravnoteža:

jednu unesi – drugu izbaci“

tvrdi majka dok čisti sobu i natrpava kutije

tvrdih rubova. Ravnina me tješi

ali čini mi se da je puno teži

prvi kraj vage

u mojoj sobi

stojim

i odmjeravam utege. Ja sam

vertikala usred kaosa predmeta i moram

znati koji prijete ravnoteži.

Iz Bosne smo izašli s vrećicom

i dva albuma mekih krajeva

pa znamo da nije pametno

vezati predmete oko gležnjeva. Važem

ulaznice bilježnice fotografije majice svijeće

i još bilježnica.

Neke ću morati zadržati. Bez nekih težina

ova će se soba raspasti.

Kutija je sigurno mjesto. Tvrđa

od vrećice. Punim je

pomno odabranim bitnim.

Uzdižem je na ormar jedva

jedva izdržava težinu.

    Promatra me stoički ponekad

posjećuje, podsjeća.

Sigurna je. Ravna. Čvrsta.

Ne može plakati ni govoriti.

Hrabro drži moju sobu. Uvijek je

zatvorena i volim njezin kockasti zagrljaj.

Vjerujem joj i znam

da nije nimalo pogrešno

ako se probudim noću

sklopim stranice

i obrišem suze

sa svojih uglatih ramena

i bokova.

  
    BREZE

     

    
      One could do worse than be a swinger of birches.
    

     

    Moje su breze

drugačije od Frostovih

njegove su gipke i savitljive

čak i pognute

nude rasplesani zagrljaj.

Moje su čvrste. Hladne i krhke.

Nikad ne znam

koja će grana puknuti

i zašto

a ipak

uvijek se nađe nova i

nikad me nije dovoljno strah

da ne pokušam opet

njihove mi se prizme i prozirne

boje uvijek svojeglavo

zapliću o prste

nude samo obećanje

tanke staklene grane

sasvim su dovoljne onome

tko uvijek traži

bolja uporišta

  
    Katja Knežević

